ኢትዮጵያና ሶማሌላንድ በኢኮኖሚው ዘርፍ የጀመሩትን ዘርፈ ብዙ ተግባራት አጠናክረው ይቀጥላሉ
 ኢትዮጵያና ሶማሌላንድ በሰላምና ፀጥታ ጉዳይ ካላቸው የተጠናከረ ግንኙነት በተጨማሪ በኢኮኖሚው ዘርፍ የጀመሩትን ዘርፈ ብዙ ተግባራት አጠናክረው እንደሚቀጥሉ ጠቅላይ ሚኒስትር ኃይለማርያም ደሳለኝ ተናገሩ።ጠቅላይ ሚኒስትሩ ዛሬ በቢሯቸው የሶማሌላንድ ፕሬዚዳንት አህመድ ሞሐመድንና ከፍተኛ ባለስልጣናትን ተቀብለው አነጋግረዋል።በዚህ ወቅት አቶ ኃይለማሪያም እንደተናገሩት ኢትዮጵያና ሶማሌላንድ በሰላምና ፀጥታ ጉዳይ በርካታ ተግባራትን አከናውነዋል፡፡ በቀጣይም የተጠናከረ ተግባራትን እንደሚያከናውኑ ተናግረዋል።ከሰላምና ፀጥታ ባሻገር በንግድ፣ በመሰረተ ልማትና በወደብ አገልግሎት ያላቸውን ግንኙነት ለማጠናከር በትብብር ለመስራት ተስማምተዋል። በተለይ በምስራቅና በደቡብ የአገሪቱ አካባቢዎች ያለውን የወደብ ስራ በተሻለ ሁኔታ ለማካሄድ ጥረት ለማድረግ መስማማታቸውን ውይይቱን የተከታተሉት አንድ የመንግስት ከፍተኛ ባለስልጣን ተናግረዋል።ፕሬዘዳንቱ በበኩላቸው ኢትዮጵያና ሶማሌላንድ የቆየ ታሪካዊ ግንኙነት እንዳላቸው አስታውሰው በቀጣይም በኢኮኖሚው ዘርፍ ተባብሮ ለመስራት ዕቅድ እንዳላቸው አብራርተዋል። የሰላምና ፀጥታ ስራ በልማቱም ለመድገም ፍላጎት እንዳላቸው ገልጸዋል።(ኢዜአ)